P R E D K L A D A C I A    S P R Á V A

	Návrh zákona, ktorým sa mení a dopĺňa zákon č. 111/1990 Zb. o štátnom podniku v znení neskorších prepisov predkladá Ministerstvo pôdohospodárstva SR z vlastnej iniciatívy na základe skúseností a problémov pri usmerňovaní procesu likvidácie štátnych podnikov ktorých je zakladateľom, osobitne štátnych podnikov hospodáriacich na pôde. 

Základným cieľom predkladaného návrhu zákona je upraviť podmienky predaja nehnuteľného majetku, ktorý je vedený v účtovníctve štátneho podniku v likvidácii a  podľa  § 17 zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov je v správe Slovenského pozemkového fondu. Nehnuteľný majetok slúžiaci poľnohospodárskej prvovýrobe je v cenách stanovených v znaleckých posudkoch nepredajný ani po znížení ceny o 30 % v druhom kole dražby, tak ako to umožňuje vzorový dražobný poriadok, ktorý je prílohou zákona č. 111/1990 Zb. o štátnom podniku v znení neskorších prepisov. Sme toho názoru, že ak sa nepodarí speňažiť majetok ani v opakovanej dražbe, je opodstatnená možnosť zníženia ceny o 70 % hodnoty určenej v znaleckom posudku pri výbere záujemcu obchodnou verejnou súťažou za podmienok, ktoré stanoví zakladateľ.

	Ďalšie navrhované  úpravy majú charakter legislatívno-technických úprav a vychádzajú z problémov aplikácie platnej právnej úpravy v procese likvidácie štátnych podnikov.

	Návrh zákona bol predmetom medzirezortného pripomienkového konania. Všetky zásadné pripomienky, ktoré uplatnilo Ministerstvo pre správu a privatizáciu národného majetku SR, Ministerstvo práce, sociálnych vecí a rodiny SR a Ministerstvo financií SR, sú v predkladanom návrhu zákona akceptované. V návrhu zákona sú zohľadnené aj tie vecné a legislatívno-technické pripomienky, ktoré smerovali k vylepšeniu textu navrhovaného zákona.

	Návrh zákona sa predkladá bez rozporov.

	Legislatívna rada vlády SR prerokovala návrh zákona 5. júna 2001 a odporučila ho predložiť po zapracovaní pripomienok na rokovanie vlády SR. V novom znení návrhu zákona sú pripomienky Legislatívnej rady vlády SR zapracované.